
A világforradalom és korlátai

Dolgozatunk témájának a szovjet diplomácia történetét választottuk, különös hangsúlyt téve annak legfőbb jellegzetességeire a Szovjetunió megalakulásától 1941-ig. E téma rendkívül átfogó jellegére való tekintettel ezeket a legfőbb jellemzőket a szovjet-finn kapcsolatokon keresztül próbáljuk meg feltárni. A szöveg leghangsúlyosabb részét a téli háború (Зимняя война) előzményeinek és legfontosabb eseményeinek a szovjet diplomáciára, a Szovjetunió Észak-Európában folytatott politikájára való következményeinek bemutatása képezi.
A dolgozatban külön részben teszünk említést az események kapcsán a Szovjetunió külpolitikai pozíciójáról, illetve a téli háború a nemzetközi diplomáciában való megítéléséről. Hangsúlyt fektetünk azon aspektus kibontására is, hogy mennyiben befolyásolta a háború kimenetele, illetve annak tapasztalatai az ország helyzetét a második világháborúban (ez szolgált bizonyítékul a hitleri Németország számára, hogy mennyire ingatag lábakon állt a Szovjetunió, s mennyire kiszolgáltatott volt egy esetleges támadással szemben).
Így dolgozatunknak az eseménytörténet részletes elemzése nem célja, az egyes adatok esetleges kiemelésének funkciója a legfőbb külpolitikai tendenciák bemutatása.



